“स्मैलपुरिया जी, आई जाओ, तौले-तौले। हून थोढ़ी गै चढ़ाई बाकी ऐ। अग्गूं दिक्खेओ कनेहा शैल दब्बड़ आया ऐ। इत्थूं दा बदन्होता हून मसोआं मील डिड्ढ मील गै बाकी ऐ।” भगते दी गल्ल सुनियै मनै च आया जे असें साड्ढे चौदां मील प्हाड़ी पैंडा करी ओडेआ ऐ, जेह्‌दे च छड़े सिद्धे-खड़े ढक्क चढ़ी-चढ़ी ते उतरी-उतरी बस्स होई गेदी ऐ ते हून कदें बदन्होता आपूं गै हिम्मत करै ते साढ़े कोल पुज्जी जा। की-के त्राइयां चढ़ाइयां चढ़ी-चढ़ी ते ढली-ढली मनै गी से’ई होन लगी पेदा हा जे हिम्मतू दे दीये च तेल मुक्कने आला ऐ।